**GUVERNUL ROMÂNIEI**



**HOTĂRÂRE**

**pentru aprobarea** **Normelor privind** **verificarea, constatarea și sancționarea consumului de alcool, de substanțe și produse psihoactive, precum și de medicamente psihotrope, în cazul personalului cu** **responsabilități în siguranța feroviară și pe rețeaua de transport cu metroul**

*În temeiul prevederilor* *art. 12* *din Ordonanța Guvernului nr. 19/1997 privind transporturile, republicată, cu modificările și completările ulterioare, ale art. 7* *alin. (4)* *din Ordonanța de urgență a Guvernului nr. 12/1998 privind transportul pe căile ferate române și reorganizarea Societății Naționale a Căilor Ferate Române, republicată, cu modificările și completările ulterioare și ale art. 1 și 4 alin. (1) din Ordonanța Guvernului* *nr.* *14/2023 privind reorganizarea unor instituții publice din domeniul feroviar în subordinea Ministerului Transporturilor și Infrastructurii,*

*î*n temeiul *art. 108* din Constituția României, republicată

*Guvernul României hotărăște:*

**Art. 1. -** Se aprobă Normele privind verificarea, constatarea și sancționarea consumului de alcool, de substanțe și produse psihoactive, precum și de medicamente psihotrope, în cazul personalului cu responsabilități în siguranța feroviară și pe rețeaua de transport cu metroul, prevăzute în Anexa ce face parte integrantă din prezenta hotărâre.

**Art. 2. -** Normele prevăzute la art. 1 sunt obligatorii pentru următorii operatori economici, care desfășoară activități în legătură cu transportul feroviar sau transportul cu metroul, respectiv:

1. administratorul de infrastructură feroviară publică;
2. gestionarii de infrastructură feroviară neinteroperabilă;
3. operatorii de transport feroviar;
4. operatorii care efectuează numai operațiuni de manevră feroviară;
5. operatorii care efectuează activități specifice transportului cu metroul;
6. proprietarii/gestionarii de linii ferate industriale;
7. operatorii economici care efectuează activități de construire, modernizare, reînnoire și întreținere ale elementelor infrastructurii feroviare.

**Art. 3. -** Este interzisă efectuarea de activități în legătura cu siguranța feroviară și pe rețeaua de transport cu metroul, de către personalul aflat sub influența băuturilor alcoolice, a substanțelor și a produselor psihoactive sau a medicamentelor psihotrope.

**Art. 4**. **- (1)** Operatorii economici sunt obligați să verifice, la intrarea în serviciu și, prin sondaj, în timpul serviciului, personalul propriu cu responsabilități în siguranța feroviară și pe rețeaua de transport cu metroul, în vederea depistării consumului de alcool.

**(2)** Verificarea personalului propriu cu responsabilități în siguranța feroviară și pe rețeaua de transport cu metroul în vederea depistării consumului de substanțe și produse psihoactive, precum și de medicamente psihotrope, se efectuează prin sondaj și ori de câte ori există suspiciuni.

**(3)** Pentru punerea în aplicare a prevederilor alin. (1) operatorii economici instituie, până la data intrării în vigoare a prezentei hotărâri, proceduri proprii prin care să se asigure că este ținut sub control riscul ca personalul cu responsabilități în siguranța feroviară și pe rețeaua de transport cu metroul să execute atribuțiile de serviciu sub influența alcoolului, a substanțelor și a produselor psihoactive, precum și a medicamentelor psihotrope sau să consume aceste substanțe în timpul exercitării atribuțiilor de serviciu.

**Art. 5. – (1)** Autoritatea de Siguranță Feroviară Română - ASFR, denumită în continuare ASFR, verifică modul de ținere sub control a riscului prevăzut la art. 4 și de punere în aplicare a procedurilor instituite în acest sens de către operatorii economici.

**(2)** ASFR, prin intermediul unor planuri comune de acțiune încheiate cu Direcția Poliția Transporturi din cadrul Inspectoratului General al Poliției Române, participă la acțiuni de verificare în domeniul siguranței feroviare, în scopul prevenirii consumului de alcool, de substanțe și produse psihoactive, precum și de medicamente psihotrope.

**(3)** Acțiunile de verificare prevăzute la alineatul (2) se pot desfășura oricând pe durata programului de lucru al operatorilor economici, inclusiv pe timpul nopții și în zilele de sâmbătă, duminică și sărbătorile legale, cu aplicarea prevederilor Legii nr. 53/2003 privind Codul Muncii, republicată, cu modificările și completările ulterioare, referitoare la repausul săptămânal și munca de noapte.

**(4)** Cheltuielile ocazionate de participarea personalului ASFR la acțiunile de verificare prevăzute la alineatul (2), inclusiv a celor cu mijloacele tehnice proprii necesare, se suportă din bugetul de venituri și cheltuieli al ASFR.

**Art. 6.** - În termen de 30 de zile de la data intrării în vigoare a prezentei hotărâri, Ministerul Sănătății și Ministerul Transporturilor și Infrastructurii elaborează și aprobă, prin ordin comun, Normele metodologice privind recoltarea, depozitarea și transportul mostrelor biologice, în vederea probațiunii judiciare prin stabilirea îmbibației alcoolice sau a prezenței în organism a substanțelor și a produselor psihoactive, precum și a medicamentelor psihotrope, în cazul persoanelor care au desfășurat sub influența acestora activități în legătură cu siguranța feroviară și pe rețeaua de transport cu metroul.

**Art. 7. -** La 30 de zile de la data intrării în vigoare a prezentei hotărâri, își încetează aplicabilitatea orice alte prevederi contrare.

**Art. 8. -** Prezenta hotărâre intră în vigoare în 30 zile de la data publicării în Monitorul Oficial al României, Partea I.

**PRIM-MINISTRU**

**ION-MARCEL CIOLACU**

**ANEXA**

**la HG nr. ..……/…….....................**

**NORME**

**privind verificarea, constatarea și sancționarea consumului de alcool, de substanțe și produse psihoactive, precum și de medicamente psihotrope, în cazul personalului cu responsabilități în siguranța feroviară și pe rețeaua de transport cu metroul**

**CAPITOLUL I**

**Dispoziții generale**

**Art. 1.** -Procedurile instituite de operatorii economici pentru ținerea sub control a riscului ca personalul propriu cu responsabilități în siguranța feroviară și pe rețeaua de transport cu metroul să execute atribuțiile de serviciu sub influența alcoolului, a substanțelor sau a produselor psihoactive, precum și a medicamentelor psihotrope sau să consume aceste substanțe în timpul exercitării atribuțiilor de serviciu, trebuie să conțină cel puțin prevederi referitoare la:

1. modul prin care operatorul economic se asigură că personalul propriu cu responsabilități în siguranța feroviară și pe rețeaua de transport cu metroul se prezintă la serviciu fără a se afla sub influența alcoolului, a substanțelor și a produselor psihoactive sau a medicamentelor psihotrope și să nu consume aceste substanțe în timpul exercitării atribuțiilor de serviciu;
2. modul de gestionare a cazurilor în care se constată unul sau mai multe indicii privind consumul de băuturi alcoolice, de substanțe și produse psihoactive, precum și de medicamente psihotrope;
3. înregistrările aferente verificării personalului și mijloacele tehnice utilizate în testarea personalului.
4. reprezentanții desemnați ai operatorilor economici care au atribuții de verificare, constatare a consumului de alcool, de substanțe și produse psihoactive, precum și de medicamente psihotrope, de înștiințare a conducerii operatorilor economici cu privire la aceste cazuri, precum și de solicitare a recoltării mostrelor biologice.

**CAPITOLUL II**

**Constatarea consumului de alcool, de substanțe și produse psihoactive, precum și de medicamente psihotrope**

**Art. 2.** - **(1)** Operatorii economici asigură testarea personalului cu responsabilități în siguranța feroviară și pe rețeaua de transport cu metroul privind consumul de alcool, de substanțe și produse psihoactive, precum și de medicamente psihotrope, numai cu mijloace tehnice omologate și verificate metrologic, denumite în continuare mijloace tehnice.

**(2)** Toate cazurile de testare cu mijloace tehnice vor fi consemnate într-un proces verbal, denumit proces-verbal de testare.

**(3)** Personalul testat în condițiile prevăzute la alin. (1) și depistat cu alcool în aerul expirat, indiferent de valoarea concentrației, este obligat să se supună recoltării mostrelor biologice în vederea stabilirii îmbibației alcoolice.

**(4)** Personalului testat în condițiile prevăzute la alin. (1) care indică prezența în organism a unor substanțe psihoactive, i se recoltează în mod obligatoriu mostre biologice.

**(5)** Personalul constatat în una din situațiile prevăzute la alin. (3) ÷ (4) va fi supus recoltării mostrelor biologice în cel mai scurt timp posibil de la momentul depistării, la unitatea sanitară cea mai apropiată de locul constatării.

**(6)** Refuzul persoanei cu responsabilități în siguranța feroviară pe calea ferată și în siguranța circulației pe rețeaua de transport cu metroul de a accepta constatarea consumului de alcool, de substanțe sau produse psihoactive, ori de medicamente psihotrope, precum și recoltarea mostrelor biologice sau deplasarea la sediul unității de asistență medicală autorizată ori al instituției medico-legale, în vederea recoltării mostrelor biologice, se pedepsește conform legii, în condițiile Codului Penal.

**(7)** Pentru situațiile prevăzute la alin. (6), operatorul economic va sesiza imediat Serviciul Unic de Urgență 112.

**(8)** Consemnarea refuzului persoanei de a se deplasa la sediul unității de asistență medicală autorizate sau al instituției medico-legale în vederea recoltării mostrelor biologice se face de către reprezentantul desemnat al operatorului economic, prin întocmirea unui proces-verbal de constatare.

**(9)** Supravegherea personalului depistat în una din situațiile prevăzute la alin. (3) ÷ (4), de la momentul depistării și până la finalizarea recoltării mostrelor biologice, inclusiv solicitarea de recoltare de mostre biologice, revine reprezentantului desemnat al operatorului economic care a efectuat constatarea în cauză.

**CAPITOLUL III**

**Recoltarea mostrelor biologice**

**Art. 3. -** Recoltarea mostrelor biologice de la personalul cu responsabilități în siguranța feroviară și pe rețeaua de transport cu metroul, constatat prin testarea cu mijloace tehnice ca fiind sub influenta unor substanțe precum alcoolul, substanțele sau produsele psihoactive, ori medicamentele psihotrope, în vederea determinării îmbibației alcoolice sau a prezentei în organism a substanțelor sau a produselor psihoactive, ori o medicamentelor psihotrope, se face în cadrul unităților sanitare/spitale care au unități sau compartimente de primire a urgențelor, denumite în continuare unități sanitare, la solicitarea scrisă a reprezentantului operatorului economic care a efectuat constatarea inițială.

**Art. 4. - (1)** Identificarea persoanei de la care sunt recoltate mostrele biologice se realizează în baza unui act de identitate.

**(2)** În cazul în care persoana supusă recoltării mostrelor biologice nu deține asupra sa nici un act de identitate, reprezentantul operatorului economic care solicită recoltarea de mostre trebuie să facă dovada identității persoanei în cauză, prin prezentarea unei copii a unui act de identitate sau prin intermediul unei declarații pe proprie răspundere a reprezentantului desemnat, din care să reiasă identitatea persoanei respective.

**CAPITOLUL IV**

**Sancțiuni**

**Art. 5.** - **(1)** Nerespectarea dispozițiilor prezentei hotărâri atrage răspunderea civilă, disciplinară, patrimonială, contravențională sau penală, după caz, a celor vinovați, în condițiile legii.

**(2)** Constituie contravenții următoarele fapte și se sancționează de către ASFR, după cum urmează:

1. nerespectarea de către operatorii economici a dispozițiilor art. 4 din prezenta hotărâre, cu amendă de la 5.000 lei la 10.000 lei;
2. îndeplinirea atribuțiilor de serviciu de către personalul cu responsabilități în siguranța feroviară și pe rețeaua de transport cu metroul sub influența băuturilor alcoolice, a substanțelor și produselor psihoactive, precum și a medicamentelor psihotrope, în baza unui buletin de analiză toxicologică care probează suspiciunea influenței acestor substanțe sau produse și care este transmis ASFR și operatorului economic de către unitatea de asistență medicală autorizată ori instituția medico-legală care l-a emis, dacă fapta nu constituie infracțiune, potrivit legii, cu amenda de la 10.000 lei la 20.000 lei și cu aplicarea sancțiunii complementare a suspendării dreptului de a exercita funcția respectivă pentru o perioada de 90 de zile.

**Art. 6. -** Pentru cazurile de îndeplinire a atribuțiilor de serviciu de către personalul cu responsabilități în siguranța feroviară și pe rețeaua de transport cu metroul sub influența alcoolului, a substanțelor și produselor psihoactive, precum și a medicamentelor psihotrope, în baza unui buletin de analiză toxicologică care probează suspiciunea influenței acestor substanțe sau produse și care este transmis ASFR și operatorului economic de către unitatea de asistență medicală autorizată ori instituția medico-legală care l-a emis și care, potrivit legii, constituie infracțiune, ASFR retrage permisul de mecanic de locomotivă sau, după caz, autorizația de exercitare a funcției, după primirea buletinului de analiză toxicologică, iar operatorul economic angajator informează imediat organele judiciare competente.

**Art. 7. -** În termen de 30 de zile de la data intrării în vigoare a prezentei hotărâri, ASFR va elabora și publica, pe pagina proprie de internet, Metodologia aferentă suspendării/retragerii permiselor de mecanic de locomotivă și, respectiv, Metodologia aferentă suspendării/retragerii autorizațiilor de exercitare a funcției pentru cazurile prevăzute în prezenta hotărâre.